กองตรีนิตี้ลุยเพิ่มทุนพ.ย.
ซื้อโครงการซอยละลายทรัพย์ ฟินันซ่าชี้หนุนผลตอบแทนเพิ่ม
26 ต.ค. 2555

ซื้อโครงการซอยละลายทรัพย์ ฟินันซ่าชี้หนุนผลตอบแทนเพิ่ม
ฟินันซ่า เล็งเพิ่มทุนกองทุนอสังหาฯ ตรีนิตี้ ปลาย พ.ย.ซื้อโครงการบนซอยละลายทรัพย์ หนุนผลตอบแทนมากกว่า 7.5%
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า ในฐานะผู้จัดการกองทุนรวมอสังหาริม ทรัพย์ตรีนิตี้ (TNPF) เปิดเผยว่า ที่ประชุมผู้ถือหน่วยลงทุนอนุมัติให้กองทุนเพิ่มทุนไม่เกิน 695 ล้านบาท และเสนอขายหน่วยลงทุนเพิ่มไม่เกิน 77.3 ล้านหน่วยให้แก่ผู้ถือหน่วยเดิม โดยคาดว่าจะเสนอขายปลายเดือน พ.ย.นี้ ทำให้กองทุนมีขนาดประมาณ 1,400 ล้านบาท
สำหรับเงินที่ได้จากการระดมทุนจะนำไปลงทุนในที่ดิน สิ่งปลูกสร้าง และกรรมสิทธิ์เซอร์วิสอพาร์ตเมนต์และพื้นที่พาณิชยกรรม (ศูนย์การค้า) อาคารตรีทิพย์ 2 ในซอยละลายทรัพย์ ถนนสีลม และลงทุนในสิทธิการเช่าโครงการตรีนิตี้ มอลล์ 3 เป็นเวลา 30 ปี ซึ่งจะเพิ่มศักยภาพในการสร้างรายได้ ผลประกอบการมั่นคงเพิ่มขึ้น และผู้ลงทุนยังมีความเป็นเจ้าของในสินทรัพย์ เนื่องจากสัดส่วนที่กองทุนมีกรรมสิทธิ์ (ฟรีโฮลด) 90% และสิทธิการเช่า 10% จากเดิมเป็นฟรีโฮลดกว่า 90% 
“ปัจจุบันผลตอบแทนไม่ต่ำกว่า 7.5% คาดว่าหลังเพิ่มทุนผลตอบแทนจะค่อยๆ เพิ่มขึ้น และมีโอกาสมากกว่า 8%” นายธีรพันธุ์ กล่าว
นางวีณา เชิดบุญชาติ ผู้บริหารกลุ่มบริษัท ตรีนิตี้ เปิดเผยว่า ปัจจุบันกองทุนมีกรรมสิทธิ์ในเซอร์วิสอพาร์ตเมนต์ โกลว์ ตรีนิตี้ สีลม และพื้นที่พาณิชยกรรมโกลว์ ตรีนิตี้ สีลม และศูนย์การค้ามอลล์ 1 ซึ่งในส่วนเซอร์วิสอพาร์ตเมนต์ มีมืออาชีพจากบริษัท อินวิชั่น ฮอสพิทาลิตี้ ซึ่งเป็นผู้บริหารโรงแรม GLOW บริหาร ทำให้มีอัตราการเข้าพักช่วงเดือน ม.ค.-ก.ย. 2555 สูงถึงกว่า 80% 
ขณะที่ส่วนของตรีนิตี้ มอลล์ 1 มีอัตราเช่าเฉลี่ยในเดือน ม.ค.-ส.ค. 2555 ถึง 95% และตรีนิตี้ มอลล์ 3 สูงเกือบ 100% เนื่องจากพื้นที่อยู่ในซอยละลายทรัพย์เป็นแหล่งช็อปปิ้ง ทำให้มีผู้เช่าเต็มตลอด 
“กลุ่มตรีนิตี้ยังใช้สิทธิซื้อหน่วยลงทุนเพิ่ม เพื่อคงสัดส่วนถือลงทุน 33% เช่นเดิม และอนาคตกองทุนมีแผนจะซื้อโรงแรมเพิ่มขึ้นอีก” นางวีณา กล่าว
นายธีรพันธุ์ กล่าวว่า ในอนาคตกองทุนมีแผนเพิ่มขนาดกองทุนให้ใหญ่ขึ้น เพื่อเพิ่มสภาพคล่องจากปัจจุบันนักลงทุนรายย่อยถือเกือบทั้งหมด
นางโชติกา สวนานนท์ กรรมการผู้อำนวยการ บลจ.ไทยพาณิชย์ เปิดเผยว่า บริษัทเตรียมจ่ายเงินปันผลกองทุนรวมอสังหาริมทรัพย์ CPN รีเทล โกรท (CPNRF) จากผลการดำเนินงานระหว่างวันที่ 1 ก.ค.30 ก.ย. 2555 ในอัตรา 0.2863 บาทต่อหน่วย และกองทุนรวมสิทธิการเช่าอสังหาริมทรัพย์ไพรม์ออฟฟิศ (POPF) ในอัตรา 0.2491 บาทต่อหน่วย คิดเป็นมูลค่ารวม 554 ล้านบาท โดยจะจ่ายเงินปันผลในวันที่ 16 พ.ย. 2555